La SPAB organitza una nova recollida solidària per a ajudar amb l’alimentació felina i cerca nous voluntaris
2025-07-24

La Societat Protectora d’Animals de Burjassot (SPAB) ha organitzat una nova recollida solidària per a la qual sol·licita, mai més ben dit, la solidaritat ciutadana envers els animals en estat d’abandó. La recollida solidària tindrà lloc dissabte que ve 19 de juny. En aquesta ocasió, ha prestat col·laboració a la causa el supermercat Consum de manera que els voluntaris i voluntàries estaran a les portes en l’establiment que la cooperativa Consum té en el número 12 del carrer Pi i Margall del municipi. La SPAB estarà de recollida solidària tota la jornada, entre les 10h i les 20h.

Encara que tot producte que guarde relació amb l’alimentació, higiene i altres cures dels animals, serà ben rebut per part de la SPAB, els voluntaris i voluntàries insisteixen que el que més falta els fa, de manera urgent, és menjar humit de gats i arena per a les necessitats d’us felins.

Col·laborar amb la SPAB per part de la ciutadania és senzill. N’hi ha prou amb acostar-se al supermercat dissabte que ve i, en el carro de la compra, incloure algun dels productes que necessita la SPAB i, una vegada s’haja passat per caixa, donar-los als voluntaris i voluntàries de la SPAB que allí es troben, els quals volen insistir que tota ajuda i col·laboració serà benvinguda.

D’altra banda, la SPAB ha llançat una campanya de sensibilització ciutadana per a contactar amb persones que vulguen convertir-se en nous voluntaris i voluntàries de l’entitat burjassotera. “Es busquen voluntaris. Recompensa: molt d’amor”, és el lema amb què la SPAB intenta contactar amb persones sensibilitzades amb el benestar animal que desitgen dedicar part del seu temps a cuidar als animals del municipi que es troben abandonats i a càrrec de la protectora. Per a posar-se en contacte amb la SPAB es pot enviar un correu electrònic a protectoraburjassot@gmail.com o telefonar al 662 29 42 57.